Drum liber către FCSB?! Hagi anunță că atacantul dorit de Gigi Becali e gata să plece
Gică Hagi, managerul tehnic de la Farul, spune că Louis Munteanu (21 de ani) nu ar vrea să își prelungească din nou împrumutul cu formația constănțeană. Vestea este una bună pentru Gigi Becali, care a anunțat că îl vrea pe atacant la FCSB.
Louis Munteanu a fost vândut de Farul la Fiorentina în septembrie 2020, pentru 1,7 milioane de euro. Atacantul a petrecut doi ani în Italia, perioadă în care a jucat doar la formația Primavera, iar ulterior au urmat două împrumuturi succesive la Farul Constanța, vasluianul având un aport important la titlul câștigat anul trecut.
Gică Hagi: "Nu cred că Louis Munteanu mai vrea să rămână la Farul, cred că vrea să facă altceva"
Din vară, Munteanu și-ar dori o altă experiență și nu ar mai fi de acord cu încă un an sub formă de împrumut la Farul, spune Gică Hagi. Vestea este una bună pentru Gigi Becali, care, în februarie, spunea că și-ar dori să îl transfere la FCSB pe Louis, însă numai dacă va avea și aprobarea nașului său.
"Louis Munteanu e deocamdată cu noi. Ne-a ajutat foarte tare pentru unde am ajuns, se simte bine. E jucătorul Fiorentinei și cam asta. Restul vom vedea, mai sunt zile, mai sunt luni.
Depinde ce zice Fiorentina, ce vrea ea, nu ce zic eu. El a stat doi ani la mine, nu cred că vrea mai mult. Cred că vrea să facă și el altceva", a spus Gică Hagi, marți, la Digisport.
- 5 goluri și 3 pase decisive a reușit Louis Munteanu în cele 26 de meciuri jucate la Farul în acest sezon
Gigi Becali: "O să-l iau pe Munteanu doar dacă vrea Gică. E singurul atacant din România"
La începutul lunii februarie, Gigi Becali spunea că ar vrea să îl transfere pe Louis Munteanu la FCSB. Pe lângă aprobarea pe care ar fi urmat să i-o ceară lui Hagi, finanțatorul liderul se temea de suma importantă de transfer pe care ar solicita-o Fiorentina.
"L-am sunat acum două săptămâni pe Gică, după meciul Farului cu Craiova, când a avut el multe ocazii. Dar nu mi-a răspuns. O să vorbesc cu Gică. Eu nu pot să fac ceva cu Louis Munteanu fără aprobarea lui Gică. Că ăla e al lui, chiar dacă ține de Fiorentina. E al lui Gică, el l-a făcut. Nu pot să negociez fără aprobarea lui Gică. Așa e moral, așa e etica prieteniei. Sunt legi nescrise.
Mie îmi place de Louis, dar trebuie să vorbesc cu Gică. Trebuie ca el să-mi dea voie să vorbesc cu Fiorentina.
Eu voiam să fac așa, să-i spun lui Hagi: 'Să-l iei tu și să dau eu banii. Tu să-l iei și să mi-l dai mie împrumut. Dacă negociez eu, Fiorentina cere mulți bani. Dacă îl vrei tu, Fiorentina nu cere mult'.
Farului i-ar cere un milion, iar mie vreo două milioane. Nu mi-a răspuns Hagi, dar mai vedem. O să-l iau pe Munteanu, dacă vrea Gică. Așa e. Știi ce îmi convine cel mai mult la Munteanu? Că e tânăr. E singurul atacant din România", spunea Gigi Becali, la Fanatik, în februarie.
Urmăriți SPORT.RO și pe Google News